
Бала күңеле көҙгө, саф шишмәнең һыуы кеүек таҙа. Уның күңеленә тәүге тәрбиәсеһе, уҡытыусыһы, ата-әсәһе нимә яҙа, шул ҡала. Элек-электән башҡорт халҡы милләтенең киләсәген йәш быуында күргән, балаларҙы милли рухта тәрбиәләүгә ҙур иғтибар биргән. 
Мин үҙемдең төп бурысымды, балаларҙы дөрөҫ һөйләргә, уҡырға һәм яҙырға өйрәтеү менән бергә, уларҙа әҙәп-әхлаҡ, милли рух, үҙаң тәрбиәләүҙә күрәм. Был сифаттарға эйә булған кеше үҙен халҡының бер вәкиле итеп тойоуы, уның алдында яуаплылыҡ тойғоһо йөрөтөүе, ерен, телен һаҡларҙай шәхес булыу менән айырылып тора.
[bookmark: _GoBack]Бер кешенең әҙәплелегенә ҡарап ил һәм халыҡтарҙың тотош мәҙәниәте тураһында фекер йөрөтөүҙәрен онотмайыҡ. Шуның өсөн дә юғары кимәлдәге шәхестәрҙе тәрбиәләү мәсьәләһе бөгөнгө ҡатмарлы тормош шарттарында, халыҡ-ара, дәүләт араһында мөнәсәбәттәр киңәйә барған осорҙа дәүләт сәйәсәте дәрәжәһенә күтәрелергә тейеш.
Әҙәпһеҙлектең һәм тәрбиәһеҙлектең кешеләр араһындағы мөнәсәбәттәрҙең боҙолоуына алып барыуын көндәлек тормошта күрәбеҙ.
Һәр ҡайһығыҙ, үҙ тәрбиәгеҙҙән сығып фекер йөрөтә алаһығыҙҙыр; аҙым һайын осрай торған вайымһыҙлыҡ, тупаҫлыҡ күтәренке кәйефте күҙ асып йомғансы юҡҡа сығарыу көсөнә эйә. Кешегә йылы һүҙ әйтеү, миһырбанлылыҡ күпселек осраҡта үҙеңә лә шундай уҡ мөнәсәбәт тыуҙыра.
Этикет, әҙәп ҡағиҙәләре быуаттар буйына үҫешкән, уларҙың формалашыуына халыҡтарҙың ғөрөф-ғәҙәттәре һәм йолалары, үҙ-ара аралашыу ысулдары, әхлаҡи һәм рухи хәҙерге заман этикеты кешеләрҙең көндәлек тормошта һәм эштә, урамда һәм йәмәғәтселек урындарында, ҡунаҡта һәм рәсми сараларҙа үҙ-үҙеңде тотоуҙың тышҡы формаларын тәртипкә һалыуҙы күҙ уңында тота. Этикет ҡағиҙәләре кешенең йәшәйешен матурлар, мөнәсәбәтте яҡшыртыр, уның ваҡытын, көсөн, ахыр сиктә һаулығын һаҡлар өсөн барлыҡҡа килгән.
Бик күп ҡағиҙәләр кешенең эш-хәрәкәттәрен, ҡылығын, үҙен тотошон әхлаҡи һәм эстетик яҡтан матурлауға, биҙәүгә, кеше мөнәсәбәттәренә кешелеклек, инсафлыҡ, күркәмлек, ҡупшылыҡ, нәфислек өҫтәп тороуға йүнәлтелгән.
Сервантестың: «Был донъяла беҙгә иң осһоҙға төшкән һәм кешеләр араһында иң ҡыйбат баһаланған нәмә - ул әҙәплелек», - тигән һүҙҙәре ҡалай тапҡыр яңғырай!
Хәҙер сиктәр асыҡ, күптәр сит илдәргә ҡунаҡҡа, сәйәхәткә йөрөй, беҙҙең Башҡортостан ерендә лә ят ҡунаҡтарҙы, сит ил талиптарын, эшселәрен осратырға мөмкин. Бөтә ерҙә лә халҡыбыҙ вәкилдәре, балаларыбыҙ үҙҙәрен лайыҡлы тотоп, милләте, халҡы, иле менән ғорурланып йөрөһөндәр ине. Шуны аңлайыҡ, хөрмәтле коллегалар, этикеттың ябай ҡағиҙәләрен белеү һәм үтәү йәшәйеште ҡатмарландырмай, киреһенсә, үҙеңде ышаныслы, азат тоторға булыша. Кемгәлер эшендә, шәхси тормошонда уңыш ҡаҙанырға мөмкинлек бирә, дәрәжәһен, абруйын нығытырға ярҙам итә.
Көнсығыш халыҡтарында шундай әйтеш йәшәп килә: «Әҙәплелек - кеше йөрәгенең тимер йоҙаҡтарын аса торған алтын асҡыс ул». Ә ябай әҙәп ҡағиҙәләрен белмәү, киреһенсә, кешенең ҡул-аяҡтарын бәйләп, юғалып ҡалыуға булыша, ҡайһы саҡта үҙеңде «кәмселекле», «түбән сортлы» итеп тойоуға килтерә.
Ҡағиҙәләрҙе яҡшы белеү һәм тормошта ҡулланыу ғына кешене юғары мәҙәниәтле шәхес итә алмай әле. Әгәр ҙә кеше күңелендә намыҫҡа, изгелеккә, выждан ғазабына урын юҡ икән, уны ысын кеше тип әйтеп булмай.
Ошо һығымталарҙан сығып мин шуны әйтәһем килә, әҙәплелектең, матурлыҡҡа ынтылыштың, зауыҡ тойғоһоноң нигеҙе бала саҡта уҡ һалына. «Баланы бишектән өйрәт», «Бала саҡтан кергән ғәҙәт ғүмергә ҡалыр», - тип өйрәткән халыҡ аҡылы. Шуға күрә лә беҙ, баланың балалар баҡсаһына килгән беренсе көнөндә үк, уға ошо сифаттарҙы тәрбиәләргә тырышабыҙ. Мәҫәлән, тәрбиәсе менән һаулыҡ һорашырға, иптәштәре менән яҡшы мөнәсәбәттә булырға, ашағанда өҫтәл артында үҙеңде матур, тәртипле тоторға, бергә дуҫлашып уйнарға, ата-әсәһенә, тәрбиәселәргә, балалар баҡсаһына, унда эшләгән хеҙмәткәрҙәргә ҡарата һөйөү, ихтирам тәрбиәләү, хеҙмәт һөйә белергә, ололарҙы хөрмәт итергә, үҙ-үҙеңде ихтирам итергә, ғорур була белергә һәм башҡа кешеләрҙе лә шәхес итеп күрә белергә өйрәтәбеҙ.
Мин үҙемдең эш тәжрибәмдә был сифаттарҙың барыһын да халыҡ педагогикаһына, ижадына таянып өйрәтәм. Сөнки мәҡәлдәр, әйтемдәр изгелеккә өйрәткәндә уны яуызлыҡтан айыра белергә, изгелектең мәғәнәһен асырға өйрәтә. Мәҫәлән, «Яҡшы һүҙ - йән аҙығы, яман һүҙ - баш ҡаҙығы», «Изгелектең иртәһе - кисе юҡ», «Батырһыҙ ил - бәхетһеҙ», «Изгелек ерҙә ятып ҡалмай». Балаларҙа бындай сифаттар булдырыуҙа башҡорт байрамдарының әһәмиәте бик ҙур йоғонто яһай һәм балаларҙа ҙур ҡыҙыҡһыныу уята. Мәҫәлән: «Ҡарға бутҡаһы», «Ҡаҙ өмәһе», «Һабантуй», «Изгелек көнө», «Тылсымлы һүҙҙәр» байрамдарын үткәреп, беҙ алда әйткәнебеҙгә инандыҡ.
Әҙәплелек - милли мәҙәниәттең, тәрбиәлелектең айырып алғыһыҙ юлдашы ул. Әҙәпкә өйрәнеү бер ваҡытта ла һуң түгел. Үҙебеҙҙән, балаларыбыҙҙан башлайыҡ. Бала күңеле көҙгө кеүек. Шуның өсөн бала күңелен изгелеккә, тырышлыҡҡа, тәртиплелеккә хәҙерҙән арымай-талмай өйрәтәйек, хөрмәтле коллегалар!


